Vier vas vir huisroofVier mans is in Westville, Durban in KwaZulu-Natal vir huisroof en poging tot moord in hegtenis geneem. Kol. Jay Naicker, woordvoerder van die polisie, sê die mans, tussen die ouderdomme van 27 en 31, is Donderdagaand in Birdhurstweg in hegtenis geneem. Naicker sê die polisie is na ŉ huisroof in Methvenweg sowat 2km van daar af ontbied. Die eienaar van die huis is met vakansie. Naicker sê met die polisie se aankoms op die toneel het die mans in ŉ motor weggejaag. Die rowers het later uit die motor gespring en op polisiebeamptes losgebrand. Naicker sê een van die rowers is in die been geskiet nadat die polisie teruggevuur het. Hy sê polisiehonde het die drie ander verdagtes voorgekeer en gebyt. Hulle is onder polisiebewaking na ŉ hospitaal geneem vir behandeling. Die polisie het op ŉ vuurwapen en ŉ VW Polo, wat op 29 November in Berea gesteel is, beslag gelê. Die verdagtes sal Maandag in die Pinetown-landdroshof verskyn.